АдэкIэ краснодардэсхэр къащыпоплъэ
«Биолог-Новокубанск» (Прогресс) — «Спартак-Налшык» (Налшык) – 0:2 (0:0). Прогресс. «Биолог» стадион. ШыщхьэуIум и 24-м. ЦIыху 500 еплъащ. Урысей Федерацэм и кубок. Финалым и 1/32-нэ Iыхьэ.
Судьяхэр Верулидзе (Владикавказ), Клепцов (Дон Iус Ростов), Каруненкэ (Воронеж).
«Биолог-Новокубанск»: Мишкевич, Бастрон, Клюкин, Корольков, Никифоров (Скляр, 75), Федосеев, Зенин, Акимов, Антипов Арт. (Хаустов, 80), Гудаев, Гаврилов.
«Спартак-Налшык»: Антипов Ант., Кузнецов, Соблыр (Дроздов, 68), Марченкэ, Дашаев, Тебэрды, Войнов (Ахриев, 46), Багъэтыр (Мухьэммэд, 79), Крамаренкэ, Гугуев, Бажэ (Балъкъэр, 89).
Топхэр дагъэкIащ: Бажэм, 50 — пенальтикIэ (0:1). Дашаевым, 86 (0:2).
Дагъуэ къыхуащIащ: Гугуевым, Кузнецовым, Зениным, Бажэм, Крамаренкэ.
Урысей Федерацэм футболымкIэ и кубокыр къэхьыным теухуа зэхьэзэхуэм «Спартак-Налшыкыр» Прогресс посёлокым бэрэжьей кIуам щыхыхьащ. Финалым и 1/32-нэ Iыхьэм абы къыщыпэщIэуват етIуанэ дивизионым и «Ипщэ» гупым щыщIэзыдзагъащIэ зэпеуэм и япэ джэжгугъуиплIми щытекIуэу бжьыпэр зыубыда «Биолог-Новокубанск»-р. ГурыIуэгъуэт хэгъэрейхэр зэрымытIасхъэр, арщхьэкIэ налшыкдэсхэри япэ дивизионым зэрымыщIэкIэ зэрыхэмыхьар наIуэ ящIыфащ.
Джэгум и япэ дакъикъэхэм щегъэжьауэ «Спартак-Налшыкым» тепщэныгъэр зыIэригъэхьэри, прогрессдэсхэм я гъуэм ерыщу ебгъэрыкIуэ хъуащ. АрщхьэкIэ ехъулIэныгъэ щаIар загъэпсэхуу къихьэжа иужькIэщ. 50-нэ дакъикъэм Крамаренкэ Сергей сэмэгурабгъумкIэ щыкIуэцIрыкI пэтрэ, хэгъэрейхэм я штрафнойм щраудащ. Пенальти! Ар Iэзэу игъэзэщIащ ди командэм и капитан Бажэ Амир.
Япэ ища пэтми, «Спартак-Налшыкым» и футболистхэм я ебгъэрыкIуэныгъэхэр къагъэкIэщхъакъым. «Биолог-Новокубанск»-ми абыхэм яхуэфэщэн жэуап къыщратыжи къэхъурт. Апхуэдэхэм ящыщ зым хэгъэрейхэм яутIыпща топыр ди гъуащхьэм техуащ.
ЗэIущIэр и кIэм нэблэгъэхукIэ лъэныкъуэхэр ерыщу зэпэщIэтащ. 86-нэ дакъикъэращ кIэух бжыгъэр наIуэ щыхъуар. Бажэ Амир штрафной еуэу къыхита топым Дашаев Аслъэн и щхьэр пэщIигъэувэри, бжыгъэр 2:0 хъуащ. Ар шэч къызытумыхьэн текIуэныгъэт.
Прогрессым щиIа ехъулIэныгъэм и фIыгъэкIэ «Спартак-Налшыкыр» Урысей Федерацэм и кубокыр къэхьыным ипкъ иткIэ екIуэкI зэхьэзэхуэм и финалым и 1/16-нэ Iыхьэм кIуащ. АдэкIэ премьер-лигэм и командэхэр зэпеуэм къыхыхьэнущ. ФокIадэм (сентябрым) и 21-м е 22-м ди щIалэхэм Налшык къыщрагъэблэгъэнущ чемпионат кIуам еплIанэ увыпIэр щызыубыдауэ иджы Европэм и Лигэм щыджэгу «Краснодар»-р.
Хьэтау Ислъам.
